## Agricultura destina 4,8 milions a la recuperació de camins rurals de la Ribera Alta i la Ribera Baixa danyats per la riuada

*** La Conselleria marca com a prioritat la reconstrucció dels camins rurals per a evitar la pèrdua de les collites i l’abandó de cultius
* Ha adjudicat, per un total de 20 milions d’euros, les obres d’emergència per a reparar els camins i garantir l’accés a les explotacions agrícoles i ramaderes**

La conselleria d’Agricultura, Aigua, Ramaderia i Pesca invertirà 4,8 milions d’euros en la recuperació dels camins rurals de la Ribera Alta i la Ribera Baixa danyats per la riuada.

Esta inversió s’emmarca dins de l’anunciada pel president del Consell, Carlos Mazón, que arriba a un total de 20 milions d’euros destinats a reparar camins rurals i garantir l’accés a les explotacions agrícoles i ramaderes.

El conseller d’Agricultura, Aigua, Ramaderia i Pesca, Miguel Barrachina, ha afirmat que “la contractació per emergència preveu una actuació a les comarques afectades per la riuada, la Plana d’Utiel-Requena, la Foia de Bunyol-la Serrania-Camp de Túria, Ribera Alta-Ribera Baixa i l’Horta Sud amb una inversió mitjana de 5 milions d’euros per a cada àrea.”

Així mateix, Barrachina ha recordat que estes obres “tindran una duració màxima de huit mesos i comptaran amb la coordinació entre ajuntaments, Diputació de València, Ministeri d’Agricultura i la Conselleria d’Agricultura”.

Barrachina ha fet estes declaracions després de visitar diverses zones afectades per la riuada a Alzira i Algemesí juntament amb els seus alcaldes Alfons Domínguez i José Javier Sanchis.

“Estes actuacions restabliran camins rurals amb la finalitat de garantir l’accés als agricultors a les seues explotacions, i es prioritzaran aquells la collita dels quals siga urgent recol·lectar,” ha afegit el conseller. A més, Barrachina ha subratllat “la necessitat d’esta mesura per a evitar l’abandó de parcel·les i garantir la seua continuïtat.”

Des de la Conselleria s’ha posat en marxa un equip que coordinarà totes les actuacions amb les diferents empreses adjudicatàries.

**Barranc de la Casella (Alzira)**

A Alzira, Miguel Barrachina ha visitat el barranc de la Casella a on ha destacat la pròxima inversió de 5 milions d’euros per a la seua canalització.

Estes obres preveuen l’eliminació de l’estretiment que suposa, tant en planta com en alçat, l’actual pont i la seua reposició que s’adapta al nou llit més ample. Els treballs contribuiran a millorar la seua capacitat i protegiran el municipi contra inundacions.

Fecha: 16/11/2024